
太极者，无极而生，阴阳之母也。动之则分，静之则合。无过不及，随曲就伸 。人刚我柔谓之走，我顺人背谓之粘。动急则急应，动缓则缓随。虽变化万端， 而理为一贯。由招熟而渐悟懂劲，由懂劲而阶及神明。然非用力日久，不能豁 然贯通焉。虚灵顶劲，气沉丹田。不偏不倚，忽隐忽现。左重则左虚，右重则 右杳。仰之则弥高，府之则弥深，进之则愈长，退之则愈促。一羽不能加，蝇 虫不能落，人不知我，我独知人。英雄所向无敌，盖皆由此而及也。斯技旁门 甚多，虽势有区别，概不外，壮欺弱，慢让快耳。有力打无力，手慢让手快， 是皆先天自然之能，非关学力而有为也。察四两拨千斤之句，显非力胜；观耄 耋御众之形，快何能为。立如秤准，活如车轮，偏沉则随，双重则滞。每见数 年纯功，不能运化者，率皆自为人制，双重之病未悟而。欲避此病，须知阴阳； 粘即是走，走即是粘，阳不离阴，阴不离阳；阴阳相济，方为懂劲。懂劲后， 愈练愈精，默识揣摩，渐至从心所欲。本是舍己从人，多误舍近求远。所谓差 之毫厘，谬之千里。学者不可不详辨焉。是为论。

此明朝作品在全世界都属于公有领域，因为作者逝世已经超过100年，且作品于1931年1月1日之前出版。

